**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17, 21/18 – ZnOrg, 3/22 – ZDeb in 105/22 – ZZNŠPP), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni razpis za sofinanciranje večletnih zahtevnih knjižnih projektov**

**za obdobje 2025-2027**

**(oznaka:** **JR1–VKP–2025–2027)**

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju JAK).

**2. Predmet in področje javnega razpisa**

Predmet javnega razpisa JR1–VKP–2025–2027 je izbor izvajalcev in sofinanciranje izdaje večletnih zahtevnih knjižnih projektov v slovenskem jeziku:

* izvirno leposlovje in humanistika, vključno z izbranimi in zbranimi deli slovenske književnosti in humanistike;
* prevodi temeljnih del in modernih klasikov svetovne književnosti in humanistike.

JAK bo v okviru tega javnega razpisa sofinancirala predvidoma do dvanajst (12) večletnih knjižnih projektov.

Večletni zahtevni knjižni projekt je definiran kot posamično knjižno delo ali knjižna zbirka, katere konceptualna in uredniška zasnova zagotavljata celovitost projekta. Zahtevnost večletnega knjižnega projekta pomeni, da ga zaradi obsega (najmanj 50 AP ali najmanj 6.000 verzov), strokovne in/ali tehnične zahtevnosti ni mogoče pripraviti in objaviti v enem letu. Zahtevnost knjižnega projekta je utemeljena tudi z vidika umestitve knjižnega projekta na trg, zagotavljanja njegove vidnosti in dostopnosti ter komunikacije s ciljnim občinstvom.

**3. Cilji javnega razpisa**

JAK bo večletne knjižne projekte v okviru tega javnega razpisa sofinancirala v skladu z naslednjimi dolgoročnimi cilji:

* izhajanje zahtevnih izvirnih in prevodnih leposlovnih in humanističnih knjižnih del;
* razvoj kompetenc založnikov za pripravo in izvedbo zahtevnih knjižnih projektov;
* višanje deleža zahtevne knjižne produkcije in izboljšanje njene dostopnosti na knjižnem trgu.

**4. Okvirna vrednost javnega razpisa JR1–VKP–2025–2027, obdobje za porabo dodeljenih sredstev, izvedba postopkov javnega razpisa ter poročanje o izvajanju večletnega knjižnega projekta**

Okvirna vrednost javnega razpisa JR1–VKP–2025–2027 za leto 2025 znaša 130.000,00 EUR, za leti 2026 in 2027 pa bo določena po prejemu odločb in podpisu pogodb o sofinanciranju programa JAK za leti 2026 in 2027, predvidoma pa bo na letni ravni znašala 130.000,00 EUR (skupaj v triletnem obdobju 390.000,00 EUR).

Dodeljena proračunska sredstva morajo biti porabljena v proračunskih letih v obdobju od 2025 do 2027 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju večletnega knjižnega projekta.

JAK bo z izbranimi izvajalci večletnih knjižnih projektov za obdobje 2025–2027 sklenila triletno pogodbo o sofinanciranju v okviru proračunskih možnosti.

JAK bo v prvi fazi javnega razpisa preverila izpolnjevanje pogojev prijaviteljev, v drugi fazi pa bo vloge prijaviteljev ocenila strokovna komisija po razpisnih kriterijih iz 7. točke besedila javnega razpisa. Nato bo direktorica JAK na podlagi predloga strokovne komisije izdala odločbo o sofinanciranju večletnega knjižnega projekta za obdobje 2025–2027.

Pri večletnih knjižnih projektih, ki bodo sprejeti v sofinanciranje, bo z odločbo določen skupni obseg dodeljenih sredstev za celotno obdobje izvajanja večletnega knjižnega projekta.

V sofinanciranje sprejeti prijavitelji bodo JAK letno poročali o poteku izvedbe večletnega knjižnega projekta v vmesnih letnih poročilih. Če JAK na podlagi pregleda vmesnega letnega poročila prijavitelja o poteku sofinanciranega večletnega knjižnega projekta ugotovi, da obstajajo okoliščine, na podlagi katerih je moč utemeljeno sklepati, da realizacija ne poteka skladno s prijavo oz. da knjiga ne bo izšla, ne bo izšla pravočasno ali pa ne bo na pričakovani kakovostni in strokovni ravni, ali da prijavitelj ni upošteval v pogodbi določenih drugih obveznosti, lahko JAK zahteva vračilo že izplačanih sredstev z zakonitimi obrestmi, pri čemer lahko prekine sofinanciranje izbranega večletnega knjižnega projekta.

Če se v času izvedbe postopkov javnega razpisa JR1–VKP–2025–2027 obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev tega razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju večletnih knjižnih projektov oz. spremeni ali prekine že sklenjene pogodbe o sofinanciranju izbranih večletnih knjižnih projektov.

Če se obseg sredstev poveča, lahko JAK v primeru že zaključene izbire projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

Vsa tveganja pri izvajanju večletnega knjižnega projekta pred izdajo odločbe in podpisom pogodbe o sofinanciranju izbranega večletnega knjižnega projekta nosi njegov izvajalec.

JAK si pridržuje pravico, da ne razdeli vseh za ta javni razpis okvirno določenih sredstev.

**5. Višina sofinanciranja in upravičeni stroški**

Upravičeni stroški za sofinanciranje s strani JAK so tisti stroški, ki:

* izhajajo iz predmeta pogodbe;
* so nujno potrebni za kakovostno izvedbo (so)financiranega večletnega knjižnega projekta in so vezani na izvedbo projekta;
* nastanejo izključno za namen realizacije (so)financiranega knjižnega projekta in se lahko v celoti pripišejo temu projektu;
* so opredeljeni v prijavi prijavitelja;
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti;
* so dejansko nastali izvajalcu;
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje;
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija);
* niso in ne bodo sočasno financirani od drugih sofinancerjev projekta (dvojno financiranje).

JAK sofinancira le upravičene stroške, ki so nastali od 1. 1. 2025 dalje, razen stroškov odkupa avtorskih pravic večletnega knjižnega projekta, ki so lahko nastali pred tem datumom.

Celotna vrednost večletnega knjižnega projekta vključuje vse načrtovane odhodke.

JAK bo izbranim izvajalcem večletnih knjižnih projektov sofinancirala največ 70 % upravičenih stroškov.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti.

Prijavitelj večletnega knjižnega projekta, ki bo izbran v sofinanciranje in s katerim bo sklenjena pogodba o sofinanciranju in izvedbi knjižnega projekta, bo moral vse upravičene stroške, ki jih bo uveljavljal v okviru zahtevka za izplačilo ter vmesnih in končnega vsebinskega in finančnega poročila, izkazati **z dokazili o nastanku stroška in potrdili o plačilu stroška (potrdila o izvedenih plačilih).**

Kot dokazilo o nastanku upravičenega stroška je **pri stroških avtorskega dela** potrebno priložiti sklenjene pogodbe/anekse z avtorji ter dokazilo o plačilu tega stroška.

Pri stroških **tiskarske priprave, tiska ter priprave in izdaje e-knjige**, ki so neposredno povezani z večletnim knjižnim projektom, štejejo kot dokazila o nastanku stroška kopije prejetih računov o opravljenih storitvah ter dokazila o plačilu teh storitev.

**Splošni stroški delovanja** so stroški izvajalca večletnega knjižnega projekta, ki se jih ne da vezati le na izvedbo projekta (npr. najemnine prostorov, računovodstvo, pisarniški material, ogrevanje, elektrika, voda, telefon, internet, spletna stran …) in so nujni za izvajanje knjižnega projekta, podprtega v okviru razpisa.

**Stroški dela** založnika so stroški, nastali z izplačilom dohodka osebam, ki imajo z izvajalcem projekta sklenjeno delovno razmerje na podlagi pogodbe o zaposlitvi ali sklenjeno pogodbo o letnem sodelovanju. Kot potrdila o izvedenih plačilih pri stroških zaposlenih in pogodbenih sodelavcev štejejo izpiski bančnih računov, iz katerih so razvidna nakazila plač/izplačil zaposlenim in pogodbenikom ter plačila davkov in prispevkov.

Pri **stroških drugih storitev**, ki so neposredno povezane z večletnim knjižnim projektom (promocija in projektno-materialni stroški), kot potrdila o izvedenih plačilih štejejo izpiski bančnih računov, iz katerih so razvidna plačila računov in nakazila honorarjev/plačilo študentskega dela skupaj z davki in prispevki ter druga ustrezna potrdila o izvedenih plačilih.

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo večletnega knjižnega projekta oziroma ugotovi, da nastali strošek ni povezan z izvedbo knjižnega projekta ne glede na to, ali ta strošek dejansko obstaja, lahko JAK od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo večletnega knjižnega projekta.

**Finančna uravnoteženost** večletnega knjižnega projekta pomeni:

* uravnoteženost upravičenih stroškov z obsegom in vsebino večletnega knjižnega projekta (zlasti glede cenovne primernosti in stroškovne učinkovitosti);
* da so prihodki enaki odhodkom.

Predstavljena finančna konstrukcija mora biti dovolj podrobna, da omogoča identifikacijo, spremljavo in nadzor prijavljenega večletnega knjižnega projekta.

Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih javnih virov, se lahko pogodba o sofinanciranju razdre, upravičenec pa bo dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev (velja prepoved dvojnega financiranja istega stroška).

**Med upravičene stroške sodijo**:

sklop A: stroški avtorskega dela (avtorji izvirnih besedil, prevajalci, avtorji uvodnih/spremnih besedil, ilustratorji, lektorji, korektorji, odkup avtorskih pravic idr.),

sklop B: tiskarska priprava in tisk, stroški priprave in objave elektronske knjige;

sklop C: splošni stroški, stroški dela založnika, projektni materialni stroški in stroški promocije.

Prijavitelji so dolžni upoštevati naslednje **izhodiščne avtorske honorarje:**

* izvirnim ustvarjalcem v višini vsaj 500,00 EUR bruto na avtorsko polo, prevajalcem v višini najmanj 350,00 EUR bruto na avtorsko polo, za izvirno poezijo za avtorja besedila pavšal v višini najmanj 8.000,00 EUR bruto, za prevod pesniške zbirke pavšal najmanj 7.000,00 EUR bruto za prvo naklado/izdajo.

Prijavitelji so pri izračunih stroškov tiska dolžni upoštevati naslednje (izhodiščne) naklade: za izvirna in prevodna leposlovna dela, 500 izvodov, za zbrana in izbrana izvirna dela 150 izvodov, za izvirna in prevodna humanistična dela 400 izvodov. V primeru razprodane naklade je prijavitelj dolžan zagotoviti dostopnost s tiskom na zahtevo oz. ponatisom najmanj pet let po prvem izidu.

Za sredstva na javnem razpisu ne morejo kandidirati samozaložniki.

Prijavitelji ne morejo kandidirati z učbeniki in drugimi izobraževalnimi/pedagoškimi gradivi, priročniki, razstavnimi katalogi, zborniki simpozijev in priložnostnimi zborniki, objavami rezultatov znanstvenih raziskav, znanstvenimi in umetniškimi monografijami, enciklopedijami in slovarji, knjižnimi serijami ter ponatisi knjižnih del.

Med upravičene stroške ne sodi nakup osnovne opreme.

**5.1.1 Neupravičeni stroški:**

* plače zaposlenih, ki se financirajo iz državnega ali občinskega proračuna;
* nakup osnovne opreme;
* stroški investicijskega vzdrževanja;
* alkoholne pijače, tobačni izdelki.

**6. Pogoji za sodelovanje na javnem razpisu JR1–VKP–2025–2027**

Prijavitelji na razpis JR1–VKP–2025–2027 morajo izpolnjevati naslednje pogoje:

* da so pravna oseba, registrirana za opravljanje založniške dejavnosti v Republiki Sloveniji ali zamejstvu;
* da so v obdobju od 1. 1. 2022 do datuma zaključka tega razpisa (24. 1. 2025) izdali najmanj deset (10) knjižnih del v slovenskem jeziku;
* da prijavljajo največ en (1) večletni knjižni projekt;
* da imajo urejene avtorske pravice za objavo prijavljenega večletnega knjižnega projekta;
* da prijavljajo knjižni projekt (posamično knjižno izdajo ali knjižno izdajo v več delih), ki zaradi obsega, strokovne ali tehnične zahtevnosti ni izvedljiv v enem letu;
* da prijavljeni projekt obsega najmanj 50 avtorskih pol ali najmanj 6000 verzov;
* da v primeru prijave prevodnega dela zagotavljajo prevod iz jezika izvirnika;
* da za isti projekt in isti namen niso sofinancirani iz javnih sredstev;
* da v primeru javnih zavodov ne prijavljajo večletnih knjižnih projektov, ki so del rednega financiranja države ali lokalne skupnosti– prepoved dvojnega financiranja istih stroškov;
* da ne prijavljajo večletnih knjižnih projektov, delov projektov ali njihove nadgradnje, ki so že bili izbrani na programskih ali projektnih razpisih oz. pozivih JAK, Javnega sklada RS za kulturne dejavnosti, Ministrstva za kulturo RS in drugih ministrstev za obdobje od leta 2025 do vključno 2027 – prepoved dvojnega financiranja istih stroškov;
* da so v primeru, da so bili v letih 2023 in 2024 pogodbena stranka JAK na področju knjižnih projektov, knjižnih programov ali večletnih knjižnih projektov, izpolnili vse pogodbene obveznosti do JAK;
* da za isti večletni knjižni projekt na ta javni razpis poda vlogo le en prijavitelj;
* da pri prijavi na ta javni razpis upoštevajo vsebine, navedene v 2. točki besedila tega razpisa, ter upravičene stroške, navedene v 5. točki besedila tega razpisa;
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 – UPB in 158/20);
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 8. točke besedila tega razpisa;
* da je vloga v celoti napisana v slovenskem jeziku;
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06–UPB2, 117/06, 23/24, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07–UPB1 in 177/20).

**7. Kriteriji za ocenjevanje vlog**

|  |  |  |
| --- | --- | --- |
| **Št.** | **Razpisni kriteriji/merila** | **Točke** |
| 1. | Reference prijavitelja (1 točka – šibke; 2–3 točke – dobre; 4 točke – prav dobre, 5 točk – odlične) | 5 |
| 2 | Reference urednika prijavljenega projekta pri izdajanju zahtevnih knjižnih del (1 točka – šibke, 2 točki – ustrezne, 3 točke – odlične) | 3 |
| 3. | Kakovost knjižnega dela (1– 3 točke – manjša; 4–5 točk – zadostna, 6– 7 točk – dobra,  8–9 točk – zelo dobra, 10 točk – odlična) | 10 |
| 4. | Reference avtorja/-ev, v primeru prevodnih del prevajalca/-ev in drugih ključnih sodelavcev pri izvedbi projekta (1 točka – pomanjkljive, 2 točki – zadostne, 3 točke – dobre, 4 točke – prav dobre, 5 točk – odlične, 6 točk – vrhunske) | 6 |
| 5. | Prispevek večletnega knjižnega projekta k raznovrstnosti slovenskega knjižnega trga, v primeru prevodnih del s poudarkom na manj prisotnih jezikih in avtorjih v slovenskem kulturnem prostoru (1 točka – manj pomemben, 2 točki – pomemben, 3 točke – zelo pomemben) | 3 |
| 6. | Utemeljenost dinamike izvajanja knjižnega projekta po letih, načrt promocije za doseganje občinstva in zagotavljanje visoke dostopnosti javnosti (1 točka – pomanjkljivo, 2 točki – zadostno, 3 točke – dobro) | 3 |
|  | **Skupno število točk** | **30** |

**Pomen izrazov, uporaba in razlaga kriterijev, postopek izbire in določitev višine sofinanciranja večletnega zahtevnega knjižnega projekta**

**Reference prijavitelja** pomenijo kakovost knjižnih izdaj, prejete nagrade in nominacije za nagrade za knjižna dela založbe, vidnost in prepoznavnost založbe in knjižnih del v javnosti, prisotnost založbe na knjižnih sejmih, strokovnih srečanjih in drugih dogodkih doma in v tujini.

**Reference urednika** pomenijo urejanje ali sodelovanje pri urejanju zahtevnejših knjižnih izdaj, med katere sodijo obsežnejša, tehnično in/ali vsebinsko zahtevna dela.

**Kakovost knjižnega dela** pomeni bodisi, da je delo že umeščeno v literarno-zgodovinski klasični ali moderni kanon, bodisi, da prinaša nove tematike, poglede, sinteze ali preglede.

**Pojem reference avtorja/-ev, v primeru prevodnih del prevajalca/-ev in drugih ključnih sodelavcev pri izvedbi projekta** pomeni, da avtorji in drugi sodelavci izkazujejo ustrezne kompetence, dosežke, ki zagotavljajo profesionalno realizacijo knjižnega projekta, ter so prepoznavni na področju knjige. Sodelujoči pri prijavljenem knjižnem projektu tudi zagotavljajo ustreznost priprav aparata pri humanističnih besedilih, ujemanje vizualne podobe in besedilnega dela, kakovostno oblikovanje in postavitev teksta, ki korespondira z vsebino in žanrom.

**Prispevek večletnega knjižnega projekta k raznovrstnosti slovenskega knjižnega trga** pomeni, da je knjižni projekt v javnem interesu in spodbuja segment založništva, ki je tržno manj zanimiv, vendar je iz literarnega, kulturnega in družbeno-razvojnega vidika strateško pomemben na nacionalnem nivoju. Spodbuja tudi k prevajanju iz jezikov izvirnikov ter prispeva k podpiranju prevajalcev iz različnih jezikov.

**Utemeljenost dinamike izvajanja knjižnega projekta po letih, načrt promocije za doseganje občinstva in zagotavljanje visoke dostopnosti javnosti** pomeni, da ima prijavitelj razdelano glede na vsebino, tematiko in obsežnost knjižnega dela izid v enem ali več delih ter urejeno distribucijo, redne dejavnosti za informiranje javnosti, da jasno opredeljuje uporabo različnih komunikacijskih kanalov in orodij ter navezavo na ciljne skupine bralcev, skladno z naravo knjižnega projekta.

Kriteriji javnega razpisa JR1–VKP–2025–2027 so ovrednoteni s točkami, pri čemer je pri posameznem kriteriju navedeno najvišje možno število točk.

Najvišje možno število prejetih točk za projekt je 30. Najnižje število točk za sprejetje kulturnega projekta v sofinanciranje je 25 (spodnji točkovni prag).

Za sofinanciranje bodo izbrani projekti, ki bodo v postopku izbire po kriterijih javnega razpisa ocenjeni višje.

V primeru, da skupni znesek sofinanciranja projektov, ki so presegli minimalni prag, preseže znesek razpisnih sredstev, bodo sredstva dodeljena projektom, ki so pri ocenjevanju prejeli več točk.

Višina odobrenih sredstev je odvisna od obsega in zahtevnosti projekta ter sredstev, ki so namenjena razpisu. Višina odobrenih sredstev ni neposredno povezana s seštevkom točk (točke se ne prevajajo v znesek).

Izvajalec izbranega večletnega knjižnega projekta mora skozi celotno obdobje trajanja razpisa izpolnjevati splošne in posebne pogoje razpisa na razpisnih področjih.

**8. Razpisni rok in način oddaje vlog**

Prijavitelji morajo vlogo **izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju in oddaji vloge v spletni aplikaciji morajo prijavitelji **vlogo natisniti, žigosati in lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Vloga mora biti izpolnjena na ustreznem razpisnem obrazcu in mora vsebovati vse bistvene sestavine ter obvezne priloge in podatke, določene v razpisni dokumentaciji.

Prijavitelji morajo v celoti izpolnjeno **vlogo zaključiti in oddati v predpisanem roku v spletni aplikaciji in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.**

Prijava je vložena pravočasno, če jo JAK prejme **v spletni aplikaciji in natisnjeni obliki**, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

Rokza zbiranje vlog prične teči na dan objave javnega razpisa JR1–VKP–2025–2027 v Uradnem listu RS in objave besedila razpisa na spletni strani JAK <http://www.jakrs.si/javni-razpisi-in-pozivi/> **dne 13. 12. 2024** ter traja doizteka zadnjega dne roka za oddajo vlog, ki je **24. 1. 2025.**

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktorica JAK.

**Odpiranje vlog**, ki ga bo izvedla komisija za odpiranje vlog JAK, se bo pričelo v prostorih Javne agencije za knjigo RS, Metelkova 2b, 1000 Ljubljana, dne 29. 1. 2025.

**S sklepom bodo zavržene vloge, ki:**

* ne bodo prispele pravočasno oz. njihove dopolnitve ne bodo prispele pravočasno (prepozne vloge oz. prepozne dopolnitve);
* jih ne bodo vložile upravičene osebe;
* ne bodo formalno popolne v roku poziva k dopolnitvi.

Če se prijavitelj na ta razpis prijavi s projektom, ki vsebinsko ne izpolnjuje pogojev tega razpisa in ga strokovna komisija ne more oceniti s kriteriji, navedenimi v razpisnem besedilu, se vloga zavrže kot **vloga, ki jo ni vložila upravičena oseba.**

**Vloge**, ki ne bodo izpolnjene v celoti v spletni aplikaciji in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot **nepopolne**.

JAK bo prijavitelje, katerih vloge bodo formalno nepopolne, pozvala, da jih **v roku petih (5) dni** po prejetju poziva JAK, **dopolnijo**. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave **kot vloge, ki niso pravočasne.**

**Za prepozno oz. vlogo, ki ni pravočasna,** se bo štela vloga, ki ne bo oddana v tiskani obliki in v spletni aplikaciji do vključno 24. 1. 2025 ter najkasneje na ta dan poslana kot priporočena pošiljka ali oddana osebno na JAK. Vloge, ki ne bodo prispele na JAK pravočasno, bodo izločene iz nadaljnje obravnave s sklepom o zavrženju.

Vloga prijavitelja, ki ne bo izpolnjevala predhodno navedenih splošnih in posebnih pogojev tega razpisa, bo kot **vloga, ki jo ni vložila upravičena oseba,** izločena iz nadaljnje obravnave s sklepom o zavrženju.

Vsi podatki iz vlog, prispelih na javni razpis, so informacija javnega značaja v skladu z zakonom, ki ureja dostop do informacij javnega značaja, razen tistih delov vloge, ki jih prijavitelj posebej označi kot poslovno skrivnost, v skladu z zakonom, ki ureja gospodarske družbe. Poslovna skrivnost se ne more nanašati na celotno vlogo ali na dele vloge v zvezi z izpolnjevanjem pogojev ali ocene vloge na podlagi razpisnih meril.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru večletnega zahtevnega knjižnega projekta spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav na strani JAK**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah iz tega odstavka, ki bodo lahko razlog za to, da vloge v spletni aplikaciji ne bi bilo potrebno oddati pravočasno, bo JAK vlagatelje obvestil na svoji spletni strani. Brez obvestila iz prejšnjega stavka je potrebno vlogo pravočasno oddati v tiskani obliki in spletni aplikaciji.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja s pogoji in kriteriji javnega razpisa JR1–VKP–2025–2027.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločila direktorica JAK z odločbo o sofinanciranju posamičnega večletnega knjižnega projekta.

Rezultati javnega razpisa bodo javno objavljeni na spletni strani JAK: https://www.jakrs.si/javni-razpisi-in-pozivi/rezultati.

**10. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni priložiti k vsaki posamični vlogi potrdilo o plačilu tarife v višini 200,00 EUR.

Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**11. Dokumentacija javnega razpisa JR1–VKP–2025–2027**

Dokumentacija javnega razpisaJR1–VKP–2025–2027 obsega:

– besedilo javnega razpisa JR1-VKP–2025–2027,

– prijavni obrazec.

Dokumentacija javnega razpisa je na voljo na spletnem naslovu [https://jakrs.e-razpisi.si](https://xx/), besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo razpisa JR1–VKP–2025–2027:

* natisnjen prijavni obrazec spletne aplikacije z dokazilom o plačilu tarife.

**12. Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si), na elektronskem naslovu [gp.jakrs@jakrs.si](mailto:gp.jakrs@jakrs.si) oz. pri pristojni svetovalki vsak delavnik med 10. in 12. uro:

* Vlasta Vičič, tel: 01 369 58 26, [vlasta.vicic@jakrs.si](mailto:vlasta.vicic@jakrs.si)

Katja Stergar

direktorica Javne agencije za knjigo RS